[{"text_idx": "#000001", "text": "Daoust dezho bezan\u0303 a-orin eus Lille o deus bevet Emilie ha Laurent Delpierre e Bro-Saoz ha plijet int bet gant doare-ober ar \u201ccharity shop\u201d. Ur wech en em gavet e Gwened, 8 vloaz zo breman\u0303, o deus savet, 3 bloaz zo, ur stal \u2013 Magasin Partage \u2013 war ar memes patrom, gwerzhan\u0303 dilhad eil-dorn ha rein\u0303 ar gounidou\u0300 d\u2019ar Secours Catholique. 3 miz zo zo bet digoret un eil stal en Oriant."}, {"text_idx": "#000002", "text": "E Gwened o deus kavet ul lec\u2019h evit degemer an 2000 pezh dilhad a vez kinniget d\u2019ar werzh, d\u2019ur priz izel : 6 \u20ac ar bragou\u0300, etre 10 hag 20 \u20ac ar vantell, 2-3 \u20ac evit un ticheurt, 6-8 \u20ac evit ul lostenn... Ha marc\u2019hatoc\u2019h eo c\u2019hoazh evit an dud lakaet diaes gant ar vuhez, ambrouget gant ul labourer sokial. Un distaol a 50 % a vez graet dezho."}, {"text_idx": "#000003", "text": "Goude o deus tutaet ur vaouez \u2013 Sandy Lang bet o labourat e-pad tost 3 bloaz e Emmaus Gwened \u2013 skoazellet abaoe nebeud gant Ange\u0300le The\u0301baud. Dezho da zegemer an dilhad a vez kaset dezho \u201cUn dek sac\u2019had bennak bemdez\u201d a sifr Sandy Lang. 70 % anezho a vo kinniget d\u2019ar gwerzh."}, {"text_idx": "#000004", "text": "Ar gounidou\u0300 a vez kaset da Secours Catholique Gwened. \u201cEzhomm o doa, da skouer, da brenan\u0303 ur c\u2019harr-samm. Ar bloavezh kentan\u0303 hon eus roet dezho 6300 \u20ac, an eil bloavezh 8000 \u20ac.\u201d eme ar werzhourez. Bez\u2019 e c\u2019hellont kontan\u0303 war ur skipailh mat a youlidi \u2013 etre 40 ha 50 anezho, en o zouez Emilie ha Laurent Delpierre, evit diveskan\u0303 an dilhad, kempenn anezho, kustomizan\u0303 anezho ma zo ezhomm. Mekanikou\u0300 o deus, evit kannan\u0303 an dilhad, sechan\u0303 anezho. An dilhad n\u2019int ket e stad mat a-walc\u2019h da vezan\u0303 gwerzhet a vez roet d\u2019ar stal \u201cRelais\u201d e Gwened. \u201cGwerzhan\u0303 a reomp 100-200 pezh dilhad bemdez d\u2019an 50-100 pratik a zeu aman\u0303 bemdez, dlihad evit merc\u2019hed, paotred ha zoken gwazed, kinniget ma vezont brav ganeomp war dougeriou\u0300 e koad, un dikedenn war bep pezh. Ne werzhomp ket botou\u0300 na bitrakou\u0300 da vont da heul...\u201d a resisa Sandy Lang"}, {"text_idx": "#000005", "text": "Ar memes doare o deus dalc\u2019het evit mont-en-dro an eil stal, en Oriant, bet digoret nevesoc\u2019h zo. Klervi Jouannic a ra war-dro ar stal, sikouret gant 10 den a-youl-vat. D\u2019ar Secours Catholique ez aio ar gounidou\u0300 ivez. \u201cMet n\u2019eo ket ur redi ober gantan\u0303 nemetken. Raktresou\u0300 a zo, e Brest, Marsilha, Bourdel... ha posupl e vefe deomp rein\u0303 skoazell d\u2019an SPA, d\u2019an dud lakaet diaes...\u201d. Ne vez ket, dre ret, an holl staliou\u0300 hen\u0303vel-mik an eil ouzh eben. Stal An Oriant a gas an dilhad diimplij da Retritex, e Pondi, da skouer."}]